CELEX: 32008D0741
Language: et
Date: 2008-09-11 00:00:00
Title: 2008/741/EÜ: Komisjoni otsus, 11. september 2008 , millega kehtestatakse, et elektri tootmise ja hulgimüügi suhtes Poolas ei kohaldata Euroopa Parlamendi ja nõukogu direktiivi 2004/17/EÜ (millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused) artikli 30 lõiget 1 (teatavaks tehtud numbri K(2008) 4805 all) (EMPs kohaldatav tekst)

19.9.2008   
            
            
               ET
            
            
               Euroopa Liidu Teataja
            
            
               L 251/35
            
         
      KOMISJONI OTSUS,
   11. september 2008,
   millega kehtestatakse, et elektri tootmise ja hulgimüügi suhtes Poolas ei kohaldata Euroopa Parlamendi ja nõukogu direktiivi 2004/17/EÜ (millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused) artikli 30 lõiget 1
   (teatavaks tehtud numbri K(2008) 4805 all)
   (Ainult poolakeelne tekst on autentne)
   (EMPs kohaldatav tekst)
   (2008/741/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse Euroopa Parlamendi ja nõukogu 31. märtsi 2004. aasta direktiivi 2004/17/EÜ, millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused, (1) eriti selle artikli 30 lõikeid 4 ja 6,
   võttes arvesse Poola Vabariigi taotlust, mis esitati 19. mail 2008. aastal saadud kirjas,
   olles nõu pidanud riigihangete nõuandekomiteega,
   ning arvestades järgmist:
   I.   ASJAOLUD
   
               (1)
            
            
               19. mail 2008 sai komisjon Poolalt kirja direktiivi 2004/17/EÜ artikli 30 lõike 4 kohase taotlusega. Komisjon palus 11. juuli 2008. aasta e-kirjaga lisateavet, mille Poola ametiasutused esitasid 28. juuli 2008. aasta e-kirjaga pärast vastamiseks ettenähtud tähtaja möödumist.
            
         
               (2)
            
            
               Poola Vabariigi esitatud taotluses käsitletakse elektri tootmist ja hulgimüüki.
            
         
               (3)
            
            
               Taotluse esitas ja seega toetab seda sõltumatu riiklik energiaturgu reguleeriv ametiasutus Urzędu Regulacji Energetyki.
            
         II.   ÕIGUSRAAMISTIK
   
               (4)
            
            
               Direktiivi 2004/17/EÜ artiklis 30 on sätestatud, et direktiivis käsitletava tegevuse võimaldamiseks sõlmitud lepingute suhtes ei kohaldata kõnealust direktiivi, kui liikmesriigis, kus neid täidetakse, on see tegevus otseselt avatud konkurentsile turgudel, millele juurdepääs ei ole piiratud. Otsest avatust konkurentsile hinnatakse objektiivsete kriteeriumide põhjal, võttes arvesse asjaomase sektori erijooni. Juurdepääsu ei peeta piiratuks, kui liikmesriik on rakendanud asjakohased ühenduse õigusaktid, mis avavad konkurentsile asjaomase sektori või osa sellest, ning kohaldab neid. Nimetatud õigusaktid on loetletud direktiivi 2004/17/EÜ XI lisas, kusjuures elektrisektorit käsitletakse Euroopa Parlamendi ja nõukogu 19. detsembri 1996. aasta direktiivis 96/92/EÜ elektri siseturu ühiseeskirjade kohta. (2) Direktiiv 96/92/EÜ on asendatud Euroopa Parlamendi ja nõukogu 26. juuni 2003. aasta direktiiviga 2003/54/EÜ (mis käsitleb elektrienergia siseturu ühiseeskirju ning millega tunnistatakse kehtetuks direktiiv 96/92/EÜ), (3) milles nõutakse veelgi suuremat turu avatust.
            
         
               (5)
            
            
               Poola on rakendanud ja kohaldanud nii direktiivi 96/92/EÜ kui ka direktiivi 2003/54/EÜ ning on valinud põhivõrgu ja jaotusvõrgu õigusliku ja organisatsioonilise eraldamise, välja arvatud väikeste äriühingute puhul, kelle suhtes kehtib küll raamatupidamise eraldamise nõue, kuid kelle suhtes ei kohaldata õigusliku ja organisatsioonilise eraldamise nõuet, kui neil on vähem kui 100 000 tarbijat või kui nad teenindavad elektrisüsteeme, kus tarbiti 1996. aastal vähem kui 3 TWh elektrit. Kuid vastavalt õigusaktidele peavad jaotusvõrgu haldurid hiljemalt 2008. aastal hakkama toimima riigile kuuluvate vertikaalselt integreeritud ühendustena. Sellest tulenevalt ja vastavalt artikli 30 lõike 3 esimesele lõigule ei saa juurdepääsu turule lugeda piiratuks.
            
         
               (6)
            
            
               Otsest avatust konkurentsile tuleb hinnata mitmesuguste näitajate põhjal, millest ükski ei ole eraldi võttes otsustav. Käesolevas otsuses käsitletavate turgude puhul tuleb ühe kriteeriumina arvesse võtta peamiste turuosaliste turuosa. Teine kriteerium on kõnealuste turgude kontsentreeritus. Asjaomaste turgude omadusi arvestades tuleb arvesse võtta täiendavaid kriteeriume, nagu tasakaalustamisturu toimimine, hinnakonkurents ja tarbijate poolt tarnija vahetamise tase.
            
         
               (7)
            
            
               Käesolev otsus ei piira konkurentsieeskirjade kohaldamist.
            
         III.   HINDAMINE
   
               (8)
            
            
               Poola esitatud taotluses käsitletakse elektri tootmist ja hulgimüüki Poolas.
            
         
               (9)
            
            
               Poola taotluses lähtutakse eeldusest, et asjaomane geograafiline turg hõlmab vaid Poola territooriumi. Turg on laadilt ühtne ja ühes piirkonnas asuv tarbija saab takistusteta osta teises piirkonnas toodetud elektrit (enamik elektri tootmisvõimsusi asub Poola lõunaosas ja seal toodetud energiat müüakse kogu riigis). 2007. aasta tegevusaruande (4) kohaselt esines piiril Saksamaa, Tšehhi Vabariigi ja Slovakkiaga süsteemi struktuurset ülekoormust. Poola eksportis 2006. aastal 9,74 % kogu elektritoodangust ja importis kogu elektritoodangust 2,94 %, seega moodustas ta puhaseksport 6,8 % elektritoodangust. 2007. aasta tegevusaruandes esitatakse järeldus, et elektrivahetuse suurim probleem on Poola ülekandevõrgu väike võimsus, mille tõttu võrkudevahelistes ühendustes esineb ülekoormust. Selle põhjuseks on peamiselt turusurve, mis tuleneb oluliselt erinevast elektri hinnast Poolas ja Saksamaal ning Tšehhi Vabariigis ja Rootsis. Järelikult tuleb direktiivi 2004/17/EÜ artikli 30 lõikes 1 esitatud tingimuste hindamisel käsitada asjaomase turuna Poola Vabariigi territooriumi.
            
         
               (10)
            
            
               Komisjoni teatises nõukogule ja Euroopa Parlamendile „Aruanne gaasi ja elektrienergia siseturu loomise edenemise kohta” (5) (edaspidi „2005. aasta aruanne”) tõdes komisjon, et paljudel siseriiklikel turgudel on tööstus suuresti kontsentreerunud ja see takistab tõhusa konkurentsi arengut. (6) Sellest tulenevalt leidis komisjon, et elektritootmise puhul on üks riikide turgude konkurentsitaseme näitaja kolme suurima tootja koguturuosa. (7) Poola ametiasutuste esitatud andmete kohaselt oli 2006. aastal kolme suurima elektritootja osa Poola tootmisvõimsusest 44,2 % ja nad andsid 52,3 % kogutoodangust. (8) Poola ametiasutuste 28. juuli vastuse kohaselt suurenes nende osa 2007. aastal 51,7 %ni tootmisvõimsusest ja 59,0 %ni kogutoodangust. (9) Poola ametiasutuste esitatud andmete kohaselt oli hulgimüügiturul kolme suurima elektritootja turuosa 2006. aastal 48,1 % ja see suurenes 2007. aastal 55,4 %ni. (10) Tuleb rõhutada, et Poola ametiasutuste esitatud andmed annavad tunnistust sellest, et kolme suurima elektritootja turuosa suurenes aastail 2006–2007 igas valdkonnas. Seega on kontsentratsiooni määr suurem kui komisjoni otsustes 2006/211/EÜ (11) ja 2007/141/EÜ (12) esitatud Ühendkuningriigi kontsentratsiooni määr 39 %. Nendes riikides on kontsentratsiooni määr umbes sama suur (või pisut suurem) kui Austrias (52,2 %, vaata komisjoni otsus 2008/585/EÜ, (13) kuid Poolas on see pisut väiksem kui Soomes (73,6 %, vaata komisjoni otsus 2006/422/EÜ (14) ja Rootsis (86,7 %, vaata komisjoni otsus 2007/706/EÜ. (15) Kõigil kolmel juhul tasakaalustab koondumise mõju konkurentsisurve turul, sest elektrit on võimalik saada väljastpoolt. (16) Nagu märgitud põhjenduses 9, esineb süsteemi ülekoormust ja ülekandevõrgu võimsus on väike, mille tõttu moodustab Poola import alla 3 % Poolas toodetava elektri koguhulgast, kuigi näiteks Austria kattis imporditud elektrienergiaga ligikaudu veerandi (17) oma üldisest energiatarbest, (18) eelkõige baaskoormusenergiast. (19) Poola energiaturgu reguleeriva asutuse direktori dokumendi (20) kohaselt „tuleneb elektrivaldkonna tegevuse praegune struktuur ja kontsentreerumise aste riigile kuuluvate elektriettevõtjate horisontaalsest ja alles seejärel vertikaalsest konsolideerumisest. Konsolideerumine on kahjustanud riigisiseseid konkurentsitingimusi ja avaldab olulist mõju konkurentsi arengule hulgimüügiturul”. Seega ei saa kõnealuse kontsentreerumise määra alusel teha järeldusi selle kohta, kuivõrd on elektri tootmise ja hulgimüügi turud otseselt avatud konkurentsile.
            
         
               (11)
            
            
               Lisaks tuleb ka tasakaalustamisturgude toimimist pidada täiendavaks näitajaks, isegi kui sealsed kogused kujutavad endast üksnes väikest osa liikmesriigis toodetud ja/või tarbitud elektri üldkogusest. Tegelikult iga turuosaline, kes ei suuda tootmist kohandada vastavalt oma tarbijate vajadustele, riskib suure vahega hindades, millega põhivõrguettevõtja müüb tasakaalustamata energiat ja millega ta ostab tagasi ülemäärase toodangu. Need hinnad võib reguleeriv asutus määrata põhivõrguettevõtjale otse või kasutades turuseadustel põhinevat mehhanismi, mille puhul määratakse hind kindlaks teiste tootjate pakkumiste põhjal, kes reguleerivad tootmist vastavalt üles või alla […]. Väikeste turuosaliste suurim probleem kerkib esile siis, kui vahe põhivõrguettevõtja müügi- ja ostuhindade vahel on suur. Seda esineb paljudes liikmesriikides ning see on tõenäoliselt konkurentsi arengule kahjulik. Suur hinnavahe võib olla vähese konkurentsi näitajaks tasakaalustamisturul, kus tõenäoliselt domineerib vaid üks või kaks põhilist tootjat. (21) Kuigi põhivõrguettevõtja müügi- ja ostuhindade vahe on suhteliselt väike, (22) on Poola tasakaalustamisturg ja selle põhiomadused, eelkõige päevasisese turu puudumine ja juurdepääsu puudumine alternatiivsetele turuplatvormidele, ning teatavad tasakaalustavate kulude aspektid niisugused, et tasakaalustamis- ja ülekoormuse haldamise kuludele kehtestatud ülekandeteenuste tariifide struktuur, mille kohaselt tarbijad maksavad tasakaalustamise ja ülekoormuse reguleerimise kulusid, ei avalda turuosalistele piisavat majanduslikku mõju. (23). Seega ei saa Poola tasakaalustamisturu toimimist pidada täiendavaks tõendiks, et elektritootmine ja hulgimüük on otse avatud konkurentsile.
            
         
               (12)
            
            
               Arvestades vaatlusaluse toote (elektri) omadusi ning asendustoodete või -teenuste vähesust või puudumist, on hinnakonkurentsil ja hinnakujundusel elektrituru konkurentsi hindamisel suurem tähtsus. Suuremate tööstuslike (lõpp)kasutajate puhul, kes kõige tõenäolisemalt ostavad oma elektri otse tarnijatelt, kes on samal ajal ka tootjad, võib tarnijat vahetavate tarbijate arv olla hinnakonkurentsi näitajaks ja seega kaudselt konkurentsi tõhususe loomulikuks näitajaks. Kui tarnijat vahetavaid kliente on vähe, on turu toimimises tõenäoliselt probleem, isegi kui ei jäetaks tähele panemata varasema tarnijaga uuesti läbirääkimise võimalusest tulenevat kasu. (24) Lisaks on reguleeritud lõpptarbija hinnad tarbijakäitumise määrav tegur […]. Kuigi üleminekuperioodil võib reguleerimise säilitamine olla õigustatud, põhjustab reguleerimine järjest rohkem moonutusi, kui tekib vajadus teha uusi investeeringuid. (25)
               
            
         
               (13)
            
            
               Viimaste teadaolevate andmete kohaselt on suurte ja väga suurte tarbijate puhul Poolas tarnija vahetamise määr 15,84 %, (26) mis hõlmab 7,6 % kogu pakkumisest. (27) Nende näitajate puhul tuleb arvestada olukorda, mida on kirjeldatud eelmistes elektrivaldkonda käsitlevates otsustes, mille kohaselt suurte ja väga suurte tööstustarbijate tarnija vahetamise määr ulatus rohkem kui 75 %st (Soomet käsitlev otsus 2006/422/EÜ) 41,5 %ni (Austriat käsitlev otsus 2008/585/EÜ). Lisaks kontrollitakse endiselt kodutarbijatele müüdava elektri hinda ja ettevõtjad peavad soovitavad tariifid esitama tururegulaatorile. Suurte ja väga suurte (lõpp)tarbijate tarnija vahetamise määra (28) ega lõpptarbijahinna kontrolli seisukohast ei ole olukord Poolas rahuldav ning seda ei saa pidada märgiks, et turg on otse avatud konkurentsile.
            
         
               (14)
            
            
               Seega on Poola elektri tootmise ja hulgimüügi olukord lühidalt järgmine: kolme suurima elektritootja ja hulgimüüja turuosa on suhteliselt suur, ilma et seda tasakaalustaks kergesti kättesaadav importelekter; vastavalt põhjendusele 11 ei saa Poola tasakaalustamisturu toimimist pidada piisavaks tõendiks, et elektritootmine ja hulgimüük on otse avatud konkurentsile; tarnija vahetamise määr on madal ja teatavatele lõpptarbijarühmadele müüdava elektri hinda kontrollitakse.
            
         
               (15)
            
            
               Arvesse tuleb võtta ka Poola energiasektori üldist tausta. Seepärast esitatakse komisjoni dokumendis „Nõukogu soovitus liikmesriikide ja ühenduse majanduspoliitika üldsuuniste täiendamise kohta 2008. aastal ja liikmesriikide tööhõivepoliitika rakendamise kohta” (29) soovitus, et Poola „parandaks konkurentsiraamistikku võrgutööstuses, näiteks regulaatorite rolli ülevaatamise kaudu, ning jätkaks jõuliselt energiaturgude liberaliseerimist”. (30) See on veel üks märk, et Poolas ei ole elektri tootmine ja hulgimüük konkurentsile veel (täielikult) avatud.
            
         IV.   JÄRELDUSED
   
               (16)
            
            
               Arvestades põhjendustes 9–15 käsitletud tegureid, tuleb järeldada, et Poolas ei ole elektrienergia tootmine ja hulgimüük veel konkurentsile otseselt avatud. Seega ei saa direktiivi 2004/17/EÜ artikli 30 lõiget 1 kohaldada lepingute suhtes, mille eesmärk on võimaldada nimetatud tegevusi Poolas. Sellest tulenevalt kohaldatakse direktiivi 2004/17/EÜ endiselt lepingutele, mida tellijad sõlmivad elektri tootmise ja hulgimüügi võimaldamiseks Poolas, ning ideekonkursside korraldamise puhul sellise tegevuse sooritamiseks Poolas.
            
         
               (17)
            
            
               Käesolev otsus põhineb õiguslikul ja tegelikul olukorral 2008. aasta maist juulini, nagu see ilmneb Poola Vabariigi esitatud ja Poola ametiasutuste veebilehtedel avaldatud teabest, 2005. aasta aruandest ja selle tehnilisest lisast, 2007. aasta teatisest, komisjoni talituste 2007. aasta töödokumendist ning lõpparuandest. Otsus võidakse läbi vaadata, kui direktiivi 2004/17/EÜ artikli 30 lõike 1 kohaldamise tingimused täidetakse tegeliku või õigusliku olukorra olulise muutmisega,
            
         ON VASTU VÕTNUD KÄESOLEVA OTSUSE:
   Artikkel 1
   Poolas ei kohaldata direktiivi 2004/17/EÜ artikli 30 lõiget 1 elektri tootmise ega hulgimüügi suhtes. Seega kohaldatakse direktiivi 2004/17/EÜ ka edaspidi lepingute suhtes, mille tellijad sõlmivad elektri tootmise ja hulgimüügi võimaldamiseks Poolas.
   Artikkel 2
   Käesolev otsus on adresseeritud Poolale.
   
      Brüssel, 11. september 2008
      
         
            Komisjoni nimel
         
         
            komisjoni liige
         
         Charlie McCREEVY
         
      
   
   
      (1)  ELT L 134, 30.4.2004, lk 1.
   
      (2)  EÜT L 27, 30.1.1997, lk 20.
   
      (3)  ELT L 176, 15.7.2003, lk 37.
   
      (4)  Poola energiaturgu reguleeriva asutuse direktori 2007. aasta tegevusaruande ingliskeelne versioon, mis on dateeritud 31. oktoobril 2007 ja avaldatud 24. aprillil 2008, on kättesaadav aadressil http://www.ure.gov.pl/portal/en/1/17/Activity_Report_2007.html
   
      (5)  KOM(2005) 568 (lõplik), 15.11.2005.
   
      (6)  Vt 2005. aasta aruanne, lk 2.
   
      (7)  Vt 2005. aasta aruanne, lk 7.
   
      (8)  Vt taotlus, punkt 5.1.
   
      (9)  Vt vastus, lk 1.
   
      (10)  Vt taotlus, punkt 5.1, ja vastus, lk 2.
   
      (11)  ELT L 76, 15.3.2006, lk 6.
   
      (12)  ELT L 62, 1.3.2007, lk 23.
   
      (13)  ELT L 188, 16.7.2008, lk 28.
   
      (14)  ELT L 168, 21.6.2006, lk 33.
   
      (15)  ELT L 287, 1.11.2007, lk 18.
   
      (16)  Vt näiteks otsuse 2007/706/EÜ põhjendus 12. Rootsi ja Soome puhul on jäetud lahtiseks küsimus, kas neis on olemas ka piirkondlik turg. Kui arvestada ka viimast, siis oleks koondumise määr 40 %.
   
      (17)  Austria ametiasutuste esitatud teabe kohaselt 23,5 %.
   
      (18)  See on elektrikogus, mida vajatakse sisetarbimiseks ja ekspordiks.
   
      (19)  Vt otsuse 2008/585/EÜ põhjendus 10.
   
      (20)  Veebruaris 2008 dateeritud ja 30. mail 2008 avaldatud dokumendi „Näoga tarbija poole: kõikidele tarbijatele hindade liberaliseerimise tegevuskava” (edaspidi „tegevuskava”) ingliskeelne versioon, lk 10. Dokument on kättesaadav aadressil http://www.ure.gov.pl/portal/en/1/18/Roadmap_of_prices_liberalisation_for_all_electricity_consumers.html
   
      (21)  Komisjoni talituste töödokument, 2005. aasta aruande tehniline lisa, SEK(2005) 1448, edaspidi „tehniline lisa”,.
   
      (22)  Lõpparuande kohaselt (punkt 993, tabel 52) kasutatakse Poola tasakaalustamisturul hinnaerinevust 13, mille alusel seda saab liigitada tasakaalustamisturgude hinnaerinevuste alumisse poolde, kuna hinnaerinevused ELis ulatuvad 0st 79ni. Käesolevas analüüsis vaadeldakse tasakaalustamisturu toimimise mõju elektritootmisele, mitte konkurentsi tasakaalustamisturu enda raames. Sellest seisukohast ei ole oluline, kas väikese hinnaerinevuse põhjuseks on konkurents või reguleerija kehtestatud hinnalagi, kuna kontsentreerumise kõrge tase tasakaalustamisturul ei mõjuta kõnealust analüüsi.
   
      (23)  Vt tegevuskava, lk 11.
   
      (24)  2005. aasta aruanne, lk 9.
   
      (25)  Tehniline lisa, lk 17.
   
      (26)  Vt komisjoni talituste töödokumendi „Aruanne gaasi ja elektrienergia siseturu loomise edenemise kohta” (KOM(2008) 192 (lõplik), 15.4.2008) tabelit 2, milles käsitletakse elektritarnija vahetamise määra tarbitava elektrikoguse järgi 2006. aastal (lk 5 jj).
   
      (27)  2007. aasta aruanne, lk 72.
   
      (28)  Vt 2007. aasta aruanne, lk 71, mille kohaselt on tarnija vahetamise juhused alates 2001. aastast pidevalt sagenenud, kuid nende koguarvu ei saa kaugeltki pidada rahuldavaks.
   
      (29)  Kevadisele Euroopa Ülemkogule esitatud komisjoni teatise IV lisa: „Strateegiline aruanne majanduskasvu ja tööhõivet käsitleva uuendatud Lissaboni strateegia kohta: uue tsükli käivitamine (2008–2010)” (KOM(2007) 803 (lõplik), 11.12.2007. Kättesaadav aadressil http://ec.europa.eu/growthandjobs/pdf/european-dimension-200712-annual-progress-report/200712-countries-specific-recommendations_et.pdf
   
      (30)  Lk 31, punkt 5. Sama kinnitatakse ka 2007. aasta tegevusaruandes: „Poola elektriturg ei ole veel täielikult välja kujunenud” (lk 2–3); „Poola elektrituru struktuuri ei saa pidada konkurentsile täielikult avatuks” (lk 12).